Bobál Erika

**HÍRSZELLŐCSKÉK**

egyfelvonásos

BEKŐ

ETA

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy átlagos fővárosi lakóház egy kis lakásában szimpatikus fiatal pár kezdi az önként vállalt karantén immár kilencedik reggelét.*

BEKŐ Jól van álomszuszék, lassan azért felkelhetsz, csinálom a kávédat.

ETA *(álmos hangon)* Még tíz percet, olyan puha, meleg ez az ágy. Soha nem hagysz aludni.

BEKŐ Reggelire mit kérsz?

ETA Na jó, jövök, mindjárt eldöntöm, addig úgysem fogsz nyugton hagyni. Csak még öt percet adj.

BEKŐ Legyen kettő!

ETA Nyolc?

BEKŐ Lehetetlen vagy *(mosolyogva rázza a fejét).*

ETA Még te mondod?

*Pár perccel később, már a konyhaasztalánál ülve, a megpakolt asztalnál eszegetve.*

ETA Sok dolgod lesz ma?

BEKŐ Fogjuk rá. Még be kell fejeznem a tegnapi feladatom végét is, tudod, amiről este meséltem. Nem nekem való ez az itthoni munka. Sokkal passzívabbak így az emberek, csak akkor válaszolnak, ha nagyon muszáj, akkor is csak tőmondatokban. Jóesetben. Teljesen máshogy megy, amikor mind ott vagyunk az irodában, és oda lehet menni az illetékeshez. Már most kezd elegem lenni ebből az egészből.

ETA Nem akarlak elszomorítani, de még nagyon az elején vagyunk.

BEKŐ Nem mondod.

ETA Na mindegy. Ebédre mit kérsz? Csirkéből már csak fél kiló van, azt lehet, hogy megtarthatnánk kicsit későbbre…

BEKŐ Vagy eladjuk jó pénzért.

ETA Vagy nem. Szóval, van ez, vagy ha nem a csirke, akkor lehet most a rakott krumpli. Leves is van még.

BEKŐ Persze, jó lesz, rád bízom.

ETA Este megnézhetnénk a tegnapi film végét, amin elaludtunk.

BEKŐ Elaludtál. Te alszol el mindig a filmek felénél, de persze, tőlem lehet. Vagy inkább beszéljük meg később, mert nekem lassan muszáj mennem dolgozni.

ETA Nappali vagy a szoba?

BEKŐ Most a nappali, az tegnap is bevált, és majd meglátom napközben.

ETA Zavar a porszívó?

BEKŐ Hagyjuk, inkább bemegyek.

HANG (a szellőzőben) Pam-pam-param. Param-taram.

BEKŐ Na, ez már megint kezdi. Szuper. Mintha nem is ketten élnénk itt, hanem hármasban valami pofátlan rejtőzködő betolakodóval. Megáll az ész. És most még többet kell hallgatnunk. Most komolyan, szerinted honnan jön? Melyik lakásból?

ETA Nem tudom, gondolom a mellettünk levőből. Vagy a szellőzőben lakó kismanótól. Ki tudja?

BEKŐ Minek is kérdeztem. Tudod, hogy a szomszéd nem lehet. Csak az a baj, hogy majdnem biztos, hogy tőlünk jobbra lévő lakásból kell jönnie, de az ott lakó néninek nem lehet ilyen hangja.

ETA Pedig ő van a legszélen.

BEKŐ Hát ezért őrjít meg, hogy nem tudok rájönni! Persze mivel valamilyen, számomra érhetetlen módon téged úgysem zavar annyira, hogy komolyan vedd, hogy random hangok random időkben random megszólalnak, nem gond, ha itt is hagylak velük.

HANG (a szellőzőben) Pampam-pampam. Param-param-pam-pam.

ETA Csak egy hang.

BEKŐ *(szemforgatva)* Dél körül kijövök.

ETA Jó munkát!

*Bekő elmegy. Eta ráérősen tesz vesz a konyhában, közben magában mormogva morfondírozik.*

ETA Hmm, legyen inkább mégiscsak most a csirke? Hátha kapok legközelebb, a WC papírt is feltöltötték egy idő után… Bár nem ugyanaz a kettő. Marad a krumpli. Legalább fogy abból a rengeteg tojásból. Mondjuk tejfölből nincs már túl sok. *(Pittyegés.)* Na, remélem egy újabb cikk arról, hogy milyen gyógyszert nem ehetek még fejfájásra vagy, hogy mégiscsak hülyeség maszkot hordani. *(Pittyegés.)* Hm, honnan a francból jön ez?

HANG (a szellőzőben) *(visszhangos, de tisztán kivehető hangon)* Szia Drága! Köszi, hogy visszahívtál. Olvastad, amit küldtem? Szerintem hatalmas… Ühm… Igen, ez is lehet, vagy… Nem, mondd csak… Érdekes… Mármint, hogy Bill Gates? Ki veszi ezt be?... Az üzlet? Lekopogom, jobban, mint vártam. Teljesen megőrültek az emberek ettől a vírus mizériától, de persze nem panaszkodom, nekem ez csak jó… Hát, igen… Meglátjuk… Menj csak, és amiről beszéltünk… Rendben, köszönöm, akkor legkésőbb holnapra várom a véglegesítést. Pá-pá!

ETA És erre mégis ki kíváncsi?

HANG (a szellőzőben) Igen? Akartál még valamit?... Semmi, semmi, csak úgy hallottam, mintha, de mindegy, menjél csak, pá! *(Kis motoszkálás.)* Ilyet! Hogy Bill Gates szabadította volna el a koronavírust Trump megbuktatásának reményében? Tény, hogy egy ilyen vírus kezelése könnyen kifoghat bárkin…

*A hang először halkul, a beszéde kivehetetlen. Csend.*

ETA Ennek teljesen elment az esze.

BEKŐ *(a szobából átkiabálva)* Szóltál?

ETA Csak a szellőzőlakónkkal csevegtem.

BEKŐ *(kikukucskálva a konyhába)* Kiraklak ám innen, ha bedilizel, nem fog érdekelni, hogy karantén van.

*Eta szóra sem méltatva egy csak lesújtó pillantással válaszol.*

BEKŐ Akarom mondani, szeretlek, drágám!

*Bekő visszamegy dolgozni, Eta összekészíti az ebédet, beteszi a sütőbe és felporszívóz. Pontban fél egykor ismét nyílik az ajtó, Bekő mosolyogva szimatol a levegőbe, jelezve, hogy ideje ebédelni.*

ETA Csak nem megéhezett valaki?

BEKŐ Kicsalogatott ez az isteni illat, ami belengi a lakást. Megterítsek?

ETA Hagyd csak, megcsinálom. Hogy haladtál eddig?

BEKŐ Ez attól függ, hogy a haladás alatt pontosan mit értünk. Ha a mentális és lelki egészségem megőrzésének vonatkozásában nézzük, akkor azt kell mondjam, igenis produktív délelőttöm volt *(Eta szemöldöke a magasba szökken, karba tett kézzel várja a folytatást)*, például egészen tökélyre fejlesztettem a navigációs képességeimet abban a repülős játékban. Tudod, hogy voltak vele problémáim, de, mint kiderült, csak gyakorlás kérdése *(hangja fokozatosan bizonytalanodik el)*.

ETA Ó, valóban? Milyen jó hír. Akkor biztosan nagyon kimerültél. Nem csoda, hogy ennyire megéheztél, ilyen intenzív gondolkodást igénylő munkában…

BEKŐ Jól van, nem kell ennyire komolykodni. Az irodában sem csináltam volna több mindent. Amúgy meg, én próbáltam dolgozni, csak hát a Boti, tudod, elterelte a figyelmemet.

ETA Az a gazember. Mit csinált? Nem hagyott békén, amíg nem voltál hajlandó játszani?

BEKŐ Egy borzos alsógatya volt rajta! Képzeld el! Az a hülye nem vett fel farmert, mert ugye minek is az. A kölyke meg közben a háttérben hallgatott egy töri előadást, csak túl hangosan, mert a tanár motyogott, vagy ilyesmi – meg állítólag nem is egy informatikai guru – és oda akart menni rászólni, hogy vegyen fel fülhallgatót. És ott virított premier plánban a kamerába!

ETA És?

BEKŐ Ééés? *(Eta rezzenéstelen arccal, kérdőre vonóan néz, Bekő teljesen megilletődve egyre kevesebb lelkesedéssel)* És hát, teljesen kizökkentem a munkából.

ETA *(kicsit megenyhülve, félmosollyal)* Van egy olyan érzésem, hogy nem olyan nehéz ezt elérni nálad.

*Közben elkezdenek enni.*

ETA Amúgy képzeld, az a nő reggel is adott egy műsort, miután te már bementél. Arról szövegelt, hogy Bill Gates szabadította el a vírust, vagy ilyesmi. Vagyis, szerintem telefonon mondta neki valaki, de magában is erről motyorászott később. Durva nem?

BEKŐ Mi? Ugyan már. Ne mondd, hogy beveszed ezt a szöveget?

ETA Dehogy is. Csak maga a sztori, az, hogy valaki ilyesmit egyáltalán kitalál.

BEKŐ És egy csomóan el is hiszik.

ETA Birkák.

BEKŐ Mondja ezt a pánikvásárló?

ETA *Nem* volt vásárlási pánikom, csak nem akarok hetente háromszor-négyszer boltba járkálni a mostani helyzetben, ha nem muszáj.

BEKŐ Akkor nem azért vettünk egy rakat instant levest, amit amúgy nem szoktunk, különféle tésztákat, és ki tudja még miket, hogy ha bennrekedünk is, valahogy kihúzzuk egy ideig? Mintha valamelyik női magazinodból még idéztél is volna, hogy miből érdemes betárazni.

ETA Nem vagyok hiszékeny, ha erre utalgatsz. Csak előrelátó. Kipróbálhatnád néha.

BEKŐ Tudod, hogy csak ugratlak. Semmi bajom a sok kajával. Sőt, minél több, annál jobb. Itthon úgyis csak te látod, ha növesztek egy kis pocakot.

ETA És *ez* meddig tartozik még a kis pocak kategóriába?

BEKŐ És *ez* meddig tartozik még a csinos comb kategóriába?

ETA Touché. Akkor este futunk?

BEKŐ Annyian járnak ki sportolni most, hogy karantén van, mintha kötelező lenne, úgyhogy őszintén szólva lehet, hogy egészségesebb, ha inkább itthon tornázunk.

ETA Csak az esetek nagy részében ebből nem lesz semmi.

BEKŐ Mi ez a hirtelen lelkesedés? Szívem, ha a summer body miatt akarsz hajtani, most megmondom, felesleges, ezen a nyáron úgysem megyünk sehova. Ha úgy nézzük, még jobb is, hogy nem kezdtünk el hajtani januárban, nem pocsékoltuk el azt a drága időt futásra meg kondira.

ETA Tiszta szerencse. Na de figyelj már, nem kellene a kollégáidat is boldogítanod egy kicsit az ilyen okosságaiddal?

BEKŐ Miért, desszert nem is lesz?

ETA Tegnap előtt sütöttem sütit, nem tehetek róla, hogy túl hamar elfogyott. Ha lesz időm, a hétvégén még összeütök valamit, de már tanulnom is kellene.

BEKŐ Egy próbát azért megért.

*A nap hátralevő része eseménytelenül zajlik.*

*Négy nappal később, koradélután, a pár a konyhában kávézik.*

BEKŐ Én mondom neked, ez tarthatatlan. Egy órán keresztül nyomta a rizsát.

ETA De mégis, miket mondott?

BEKŐ Hasonló baromságokat, mint amiket szokott. Nagyon beparázott a járványtól az öreglány az biztos.

ETA És mi van, ha neki van igaza? Lehet, hogy mi nem vesszük elég komolyan. Ma például azt olvastam, hogy a valódi fertőzöttek száma akár a tizenötszöröse is lehet az igazoltan fertőzöttekénél, amikről mi tudunk, mert sokaknak nincsenek tüneteik. És ez csak becslés!

BEKŐ És nem újdonság.

ETA Jó, tudom, de ha belegondolsz azért elég ijesztő.

BEKŐ Titeket azért nem nagyon kellene összeereszteni, még a végén kiszámolnátok, hogy egy héten belül mind meghalunk. A szomszédasszonyunk szerint a valóságban már ötszázezer fertőzött van, csak hivatalosan ennek a töredékét vallják be. Annak a tizenötszöröse már a lakosság több, mint háromnegyede lenne.

ETA Folyton kifigurázol.

BEKŐ Mert vicces.

ETA Neked talán. Na, de mi van, ha tényleg csak egy részét vallják be a fertőzötteknek?

BEKŐ Ne kezdd.

ETA Nem lehet kizárni.

BEKŐ Kiderülne, ilyesmit nem lehet titokban tartani, tömegeket nem, egy-két ember ide vagy oda pedig nem döntő a statisztikában.

HANG (a szellőzőben) *(hangosodik – közeledik)* …Holnap? Beleférhet. És ezen kívül mi újság veled? …Igen?! Átküldenéd? Mindenképpen elolvasnám… Igen, akkor holnap. Most még összedobok valamit vacsorára, és neki is állok a következő anyagnak. …Jó, beszélünk majd, addig is vigyázz magadra!

BEKŐ *(megissza az utolsó korty kávét)* És én már megyek is vissza, mielőtt újra nekiáll dumálni. Hallgass zenét vagy tegyél be füldugót, hogy tudj tanulni, ne hallgasd ezt a zagyvaságot, különben ez fog rád ragadni Hobbes tézise helyett.

ETA Ezt úgy mondod, mintha te kicsit sem tartanál attól, hova vezet a járvány.

BEKŐ Én csak nem látom értelmét annak, hogy előre rettegjek valami miatt, amit a szellőzőn keresztül hallok.

ETA Basszus, most jut eszembe, lehetne inkább, hogy most én megyek be a szobába? Elfelejtettem, hogy mára beszéltük meg a többiekkel, hogy megcsináljuk a csoportos feladatot, és bent nyugodtabban tudok videochatezni.

BEKŐ Jó, persze. Kihozom a cuccaimat.

HANG (a szellőzőben) Na, nézzük csak. Nézzük. Ahh! Igen! Azt mondja, hogy… Afrikai sáskajárás… *(monoton hangon olvasva)* Az Afrikát a történelem során eddig nem látott intenzitással sújtó sáskajárással és ezzel együtt a sáskák által hordozott betegséggel egy időben gyors terjedésnek induló új koronavírus szerencsétlen kereszteződésének következtében egy, az eddig ismerteknél jóval veszélyesebb mutáció ütötte fel a fejét, ami a megállíthatatlannak bizonyuló migráció segítségével rohamtempóban burján… burjánzhat el szerte a világon, további, egyre veszélyesebb mutációk kifejlődéséhez hozzájárulva. Frissítés: Megbízható forrásból azt a tudósítást kaptuk, hogy a mai napon regisztrált fertőzöttek közül két magyar állampolgár szervezezében már ezt a mutációt mutatták ki, egyikük valószínűsíthetően több tíz emberrel is kapcsolatba került az elmúlt 24 órában. A lehetséges kontaktok nyomkövetése már folyamatban van. *(álmélkodva)* Hűha!

BEKŐ *(elgondolkodva)* Erről a sáskajárásról én is olvastam pár hete.

ETA Igen, tudom, még beszéltünk is róla. Várjál! Te mindenki-másnál-okosabb, csak nem gondolod, hogy igaz? Vagy mégis? Én úgy tudtam. Ettől féltem. Elkezd terjedni, egyre több helyen megjelenik, és ki tudja milyen betegségekkel keveredik még, vagy esetleg…

HANG (a szellőzőben) Vajon mivel keveredhetett, vagy keveredhetne még? Hova tettem már megint azt a gépet? Jaj, el fogom felejteni, amilyen lyukas az agyam. U-tá-na-néz-ni, sás-ka-já-rás, Af-ri-ka. Így! A többit majd vacsora után.

ETA Hallod ezt?

BEKŐ Ne rohanjunk azért ennyire előre. Persze, lehetséges, ki tudja, egyikünk sem ért hozzá. Azért várjunk még ezzel egy kicsit. Ha igaz, akkor úgyis mindenhol erről fognak írni, ha meg nem, akkor ez is csak egy kamu.

ETA Hogy tudsz még most is ilyen nyugodtan gondolkodni? Ezek a hírek is, amiket, ha akarunk, ha nem, olvasunk, meg hallunk is. És honnan tudod, épp melyik igaz? Nem minden újság a szenzációra megy?

BEKŐ Megint előre pánikolsz. Én azt mondom, hallgassunk Pali bácsira, és semmi bajunk nem lesz. Nyugodj meg, menj be, tanulj vagy videózz, csináld, amit akartál.

ETA Igazad lehet. Nem erre kell most koncentrálnom. Már itt sem vagyok. *(Épphogy bemegy, vissza is fordul.)* Nem láttad a fülhallgatóm? Az alattunk lakók már megint ölik egymást. Szerintem itt a házban nem csak este nyolckor lesz taps, hanem akkor is, amikor végre véglegesítik a válásukat. Várjál, hagyd csak. Meg is van*. (Ismét elmegy. Bekő ugyanazzal a töprengő arckifejezéssel mered maga elé.)*

*Vacsoraidő. Mindketten befejezik a napra a teendőiket.*

BEKŐ Én gondolkoztam.

ETA Ne kímélj.

BEKŐ Szerintem tényleg nem árt óvatosabbnak lennünk. Ezekkel a mutációkkal nekem is bogarat ültetett a fülembe a mamóka.

ETA Lehet, hogy nem is idős.

BEKŐ A *lényeg*, hogy nagy nehezen tudtam rendelni száz pár egyszer használatos műanyag kesztyűt, és a holnapi bevásárlásnál vehetnénk még fertőtlenítőt. Tudom, hogy van egy majdnem teli flakon, de ha a ruhákhoz, meg a maszkhoz is használjuk hamar elfogyhat.

ETA *(felhúzott szemöldökkel)* Tehát gondolkoztál.

BEKŐ Ezek szükséges elővigyázatossági lépések. Jó, ha van itthon ilyesmi. Nem romlandóak, legfeljebb marad belőle, na és aztán.

HANG (a szellőzőben) Itt vagyok, én hallak rendesen. …Nem? Most jobb? …Várj egy kicsit! …És most? …Szuper. Olvasom, ez a legújabb, Miri küldte át pár perce. Mondhatom? Figyelj: Megbízható forrásból azt a tájékoztatást kaptuk, hogy az elmúlt hetek felvásárlási láza már nem elsősorban az élelmiszeripart sújtja, az fokozatosan más szektorokba is begyűrűzött. Több, fitneszgépekre és egyéb edzőfelszerelésre szakosodott áruház jelezte például, hogy az egész évre kalkulált árukészlet utolsó néhány darabja áll csupán az egyébként üresen kongó raktáraikban. A vásárlóknak azt üzenik, hogy aki szándékozik a karantén miatt kialakult helyzetben beruházni ilyen gépből, az ne gondolkozzon sokáig, mert elképzelhető, hogy a végén nem lesz min edzenie. Azonnali megrendelés az alábbi… Ennyi, a többit nem olvasom fel.

BEKŐ Látod? Ha már az edzőgépeket is kifosztják, mi az, ami marad? Azt gondolod, hogy aki több hónapos teljes bezártságra készül, az pont a tisztítószereket hagyja meg?

HANG (a szellőzőben) Ugye? Mondtam, hogy ezt hallanod kell.

ETA Azt gondolom, és nagyon fura, hogy ezt kettőnk közül én mondom, hogy nem egy hétre előre termelik meg vagy gyártják le ezeket, úgyhogy kétlem, hogy még pár hónapig aggódnunk kellene.

BEKŐ Te túl nyugodt vagy.

ETA Hozzád képest mindenképp. Meg beszélgettem a többiekkel, és rájöttem, hogy eddig kicsit túlreagáltam a helyzetet. Muszáj visszább vennem, különben beleőrülök az aggodalomba.

BEKŐ Lehet, hogy igazad van. Ráadásul az sem normális, hogy te nyugtatgatsz engem.

ETA Azért nem mindig csak te vagy ám a megfontolt és a hidegvérű.

BEKŐ Általában de.

ETA Ha már beszólogatsz, az azt jelenti, hogy megnyugodtál?

BEKŐ Azt hiszem.

ETA Helyes. Online koncert? Vagy inkább csak társasozzunk idegenekkel a neten?

BEKŐ Még szeretnék elolvasni pár cikket.

ETA Te tudod.

*Két nappal később, ebéd után.*

BEKŐ Nem hiszem el, hogy megint kezded.

ETA Hallottad mit mondott.

BEKŐ És te mindenáron elhiszed?

ETA Te nem?

BEKŐ Nem tudom, mit higgyek el, és mit ne.

ETA De ha a legszigorúbb karantént vezetik be, lezárják az összes települést és kiporciózzák az ételt, tisztálkodó szereket, mindent, akkor nem fogok kapni csokit?

BEKŐ *(szarkasztikusan)* Gratulálok, rátapintottál a lényegre. Bár szerintem az fontosabb lenne, hogy hova fogunk menni sétálni és levegőzni, de persze, a csoki az első.

ETA Neked máskor az sem tűnne fel, hogy napokig bent kuksolsz a lakásban szellőztetés nélkül. Bezzeg most, hogy kimondják, hogy nem lehet menni!

BEKŐ Te sem vagy jobb. Mióta is tervezed, hogy eljársz futni?

ETA Tényleg, nem fogok tudni futni sem?

BEKŐ Mintha magadban nem épp fellélegeznél.

ETA Ez egyáltalán nem igaz! Most, hogy van időm, elmennék. Tényleg, és a fodrász?

BEKŐ Arról szerintem egy ideig ne is álmodj!

ETA Akkor le fog nőni a hajam.

BEKŐ Az egy dolog, de ha mindent háztartásra lebontva kiszámolnak, az vonatkozik a sörre is?

ETA Ezt nem hiszem el. Nem lehet már megint a sör a legfontosabb!

BEKŐ A fodrász bezzeg az, ugye? Inkább örülj, hogy spórolhatunk.

ETA Rendben. Lemondok róla. Te lemondasz az alkoholodról?

BEKŐ Nicsak, ki beszél! Mert te nem iszol meg ugyanolyan szívesen pár pohárka bort, ugyebár?

ETA Nem szoktam egymagamban itthon inni.

BEKŐ Pedig néha nem ártana, amilyen sótlan, karót nyelt…

ETA Ne merészeld végig mondani!

BEKŐ Különben?

ETA Ennyi. Én ezt nem bírom.

BEKŐ Mit nem bírsz?!

ETA Téged! Karantén vagy sem, én elmentem.

*Bekő kettőt sem pislant, Eta már kint is van, határozottan becsapva maga mögött az ajtót. Bekő meghökkenten ül a nappaliban. Eta néhány perc múlva vissza is jön.*

ETA Bekő! Ezt nem fogod elhinni. Letartóztatták a felettünk lakót! Tudod, az az alacsony vörös hajú nő a furcsa anyajeggyel a nyakán.

BEKŐ Micsoda? Honnan veszed?

ETA A szomszéd néni mondta. Pár perccel azelőtt ért haza, hogy én el akartam menni. Pont látta az egészet. Három rendőr jött érte, és állítólag annyira csapkodott mindenfelé, hogy bilincset kellett rátenni.

BEKŐ Mivel gyanúsítják?

ETA Álhírtejesztés.

BEKŐ Álhírterjesztés? Nem is gondoltam volna róla. Olyan jámbornak tűnik.

ETA Én azt nem értem, hogy lett ez ilyen népszerű elfoglaltság mostanában.

BEKŐ Sajnos sokan szeretik kihasználni, hogy bizonyos emberek könnyen elhisznek bármit, amit hallanak vagy olvasnak. Ha hihetően van előadva, meg sem kérdőjelezik a forrást.

ETA Birkák.

BEKŐ Legalább egy szélhámossal kevesebb. Viszont, amiket az előbb mondtam…

ETA Én is mondtam olyat, amit nem szabadott volna.

BEKŐ Akkor szent a béke?

ETA A legszentebb.

*Sötét*

2020